<classify> Kessy aliyesajiliwa na Simba kwenye dirisha dogo la usajili Desemba mwaka jana akitokea Mtibwa Sugar ya Morogoro, alisema makubaliano yake na Simba yalikuwa ni kupewa nyumba lakini tangu aanze kuichezea timu hiyo mambo yamekuwa tofauti na amekuwa akiishi kwa jamaa jambo ambalo linamkera.Moja ya makubaliano yetu kwenye mkataba ilikuwa ni nyumba ya kuishi na viongozi wa Simba waliahidi kunitimizia hilo, lakini kadri muda unavyokwenda naona kimya na nikiwauliza wanaonekana kutojali suala langu mbaya zaidi uongozi unaonekana kuwapa umuhimu zaidi baadhi ya wachezaji zaidi ya wengine hasa wazawa, alisema Kessy.Kessy mwenye uwezo mkubwa wa kusaidia mashambulizi, alisema baada ya kuona uongozi unampuuza ameamua kuondoka kambini na kurudi kwao Morogoro, kuangalia mambo mengine hadi hapo viongozi wake watakapomhakikishia mahali pa kuishi pamoja na deni la fedha zake za usajili zilizobaki.Beki huyo alisema endapo atapatiwa ufumbuzi wa mambo hayo yupo tayari kurudi kazini kuendelea kuitumikia Simba kwa sababu soka ndiyo kazi yeke pekee inayomuingizia kipato cha kuendesha maisha.Naye Meneja wa mchezaji huyo, Athumani Tippo alisema, Simba walikubali kumtafutia Kessy nyumba ya kuishi, lakini anashangaa kuona wakimbadilikia mteja wake na anapowauliza majibu yanakuwa tofauti na ilivyokuwa wakati wa makubaliano.Kwa upande wake msemaji wa Simba, Haji Manara alisema mchezaji huyo hayupo kwenye kikosi kutokana na matatizo ya kifamilia, na hakuna mtu anayejua mkataba wa Kessy na Simba ukoje, hivyo inawezekana malalamiko ya Kessy yakawa hayapo kwenye mkataba.  <topic>: michezo 